text: 
  " Din far tilhører den tavse generation, " sagde Peter. " Der er en
   eller anden forbindelse med stemningen under besættelsen som jeg 
  aldrig helt har fået klarlagt. Noget med mørklægning og 
  rationeringsmærker og mangelen på sydfrugter. Folk af den generation 
  foretrækker mumlen for klar tale, og helst ser de at der slet ikke 
  bliver talt. Især ikke om det såkaldte privatliv, som efter deres 
  opfattelse trues af at blive udsat for direkte lys eller ligefrem 
  forsvinder. "
  
  Lotte ville vide hvor meget ældre Søren var end Peter.
  
  " Hundrede år, kan du nok høre. "
  
  " Søren er født året inden besættelsen, og jeg er født året efter. 
  De syv år udgør i dette undtagelsestilfælde en hel generation. Omtale 
  er ikke det samme som nedvurdering. Og Lotte løber ikke med sladder, 
  er jeg sikker på. "
  
  " Ih, hvor jeg glæder mig til et lille glas, " lød det fra Lykke. 
  " Der er ikke noget som et lille glas til at fokusere bevidstheden 
  og løfte den op på de højere planer. "
  
  
  
  